Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 288/12/8808	Rožňava, 18.9.2012
EEČ : 2-67-103-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Rožňava
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V Rožňavskom   Bystrom, okr. XXXXX a inde, ako otec maloletej XXXXX, nar. 05.05.1997, za obdobie od mesiaca augusta 2011 doposiaľ úmyselne ničím neprispel na jej výživu, hoci rozsudkom Okresného súdu v Rožňave, sp. zn. 6C/145/2004 zo dňa 13.01.2005, bol zaviazaný prispievať na jej výživu po 500,- Sk /16,59 €/ mesačne, čím za uvedené obdobie dlhuje na výživnom sumu vo výške najmenej 215,67 € matke maloletej, XXXXX
lebo zanikla trestnosť činu
Odôvodnenie:

Uznesením povereného príslušníka Obvodného oddelenia PZ v Rožňave, sp. zn. ČVS: ORP-168/ŠT/RV-2012 zo dňa 22.05.2012 bolo vznesené obvinenie XXXXX za prečin zanedbania povinnej výživy podľa § 207 ods. 1 Tr. zák., na tom skutkovom základe, ako je to uvedené vo výrokovej časti tohto uznesenia. 
V priebehu skráteného vyšetrovania obvinený uhradil dlžné výživné matke maloletého, XXXXX, a v súčasnosti nemá za obdobie, za ktoré mu bolo vznesené obvinenie, dlh na výživnom. 	
Svedkyňa XXXXX vo svojej výpovedi dňa 05.09.2012 potvrdila, že obvinený jej dlžné výživné uhradil v plnej výške, ako aj to, že maloletá v dôsledku neplnenia vyživovacej povinnosti obvineným núdzou netrpela  a je o ňu riadne postarané. 
Podľa § 86 písm. a) Tr. zák. trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 		
Vzhľadom k tomu, že obvinený XXXXX dodatočne splnil svoju vyživovaciu povinnosť a splnil tak podmienky ustanovenia o účinnej ľútosti, bolo potrebné trestné stíhanie zastaviť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Margita Klemová
prokurátorka